ททท.เปิดงาน “เทศกาลเย็นทั่วหล้า มหาสงกรานต์” รับปีใหม่ไทย  ยกระดับเทศกาลสากล ควบคู่ไปกับงาน INTERNATIONAL AMAZING SPLASH 2023
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท. จัดงาน เทศกาลสาดความสุขสนุกแบบอินเตอร์ (INTERNATIONAL AMAZING SPLASH 2023) ซึ่งจะนำเทศกาลที่เป็นที่รู้จักระดับโลกมาร่วมจัดแสดงควบคู่ไปกับงานเทศกาล “เย็นทั่วหล้า มหาสงกรานต์” ระหว่างวันที่ 13 - 15 เมษายน บริเวณซอยจุฬาลงกรณ์ 5 (ถนนอุทยาน 100 ปี) โดยภายในงานแบ่งออกเป็น 4 ส่วนกิจกรรม ประกอบด้วย กิจกรรมขบวนแห่สงกรานต์นานาชาติ INTERNATIONAL CARAVAN : ขบวนแห่ประเพณีสงกรานต์และวัฒนธรรมนานาชาติจาก 5 ประเทศได้แก่ ประเทศไทย จีน อินเดีย ญี่ปุ่น และเกาหลี นอกจากนี้ ยังมีกิจกรรม AMAZING SPLASH OF THE WORLD จำลองบรรยากาศประเพณีวัฒนธรรมของต่างประเทศที่มีความใกล้เคียงกับประเพณีสงกรานต์ประเทศไทย มานำเสนอเป็นการแลกเปลี่ยนเรียนรู้ เสริมสร้างความสัมพันธ์ระหว่างประเทศ / กิจกรรมที่ MAIN STAGE พบกับศิลปินนักร้องดีเจชาวไทย และชาวต่างชาติ และกิจกรรมที่AMAZING FOOD จัดเต็มด้วยบูธอาหาร และ Food Truck แบบนานาชาติ ทั้งเกาหลี ญี่ปุ่น จีน อินเดีย และไทย รวมกว่า 30 ร้านค้าทั้งนี้ ททท. คาดการณ์ว่าในช่วงเทศกาลสงกรานต์ 2566 จะก่อให้เกิดรายได้รวมประมาณ 18,530 ล้านบาท สำหรับตลาดในประเทศ คาดว่ามีจำนวนผู้เยี่ยมเยือนชาวไทยเดินทางท่องเที่ยวภายในประเทศ 3,808,500 คน-ครั้ง และสร้างรายได้หมุนเวียน 13,500 ล้านบาท ขณะที่คาดว่าจะมีนักท่องเที่ยวต่างชาติเดินทางเข้ามาท่องเที่ยวในประเทศ 305,000 คน และสร้างรายได้ทางการท่องเที่ยวประมาณ 5,030 ล้านบาท